મોડાસા: મોડાસા તાલુકાના લીંભોઇમાં 3 વર્ષ અગાઉ આઠ વર્ષની બાળકીને ચોકલેટની લાલચ આપીને વીસ વર્ષીય યુવાને બાળકી ઉપર પાશવી બળાત્કાર ગુજારીને તેને ગામની સીમમાં આવેલા કૂવામાં ફેંકી દીધી હતી. આ અંગે મોડાસા રૂરલ પોલીસ સ્ટેશનમાં બળાત્કાર વીથ મર્ડરનો કેસ નોંધાયો હતો. પોલીસે ગામમાં જ રહેતા 20 વર્ષીય શખ્સને પુરાવાને આધારે ઝડપી પાડ્યો હતો. જો કે, આ કેસ બુધવારે અરવલ્લી જિલ્લા અદાલતની સ્પે.પોક્સો કોર્ટમાં ચાલી જતાં ન્યાયાધીશ એ.કે.રાવે તાજેતરમાં જ પોક્સોની સુધારેલી કલમ હેઠળ પુરાવા અને સાક્ષીઓની જુબાની તેમજ સરકારી વકીલની રજૂઆતોને આધારે ઘાતકી હત્યારાને ન્યાયાધીશે તકસીરવાન ઠેરવીને ફાંસીની સજા કરી હતી.